Príloha č. 6

**PORTÁL**

Poskytovateľ je povinný viesť v aktuálnom čase a v súlade s príslušnými platnými právnymi predpismi súvisiacu dokumentáciu k predmetu zmluvy, pričom prístup k týmto údajom zabezpečí objednávateľovi aj v digitálnej podobe prostredníctvom portálu – webovej aplikácie poskytovateľa, do ktorej zabezpečí objednávateľovi online prístup.

V Portáli časť Kalendár – vedený harmonogram, ktorý bude výstupom zo vstupných auditov v oblasti plnenia predmetu zmluvy, ktorý bude obsahovať termíny výkonov, ich sledovanie a dodržiavanie; naplánované výkony, vypracované dokumenty, písomné informácie a záznamy bude poskytovateľ počas doby platnosti zmluvy viesť na vlastnom portáli, a to v samostatných evidenciách - v moduloch, mesačne, a do týchto umožní objednávateľovi online prístup.

Portál bude poskytovateľ priebežne aktualizovať a dopĺňať v členení údajov jednotlivo po pracoviskách objednávateľa aj v kalendárovom vyhotovení v moduloch OPP, BOZP, CO, školenia, zároveň umožní prístup a vkladanie údajov tretím osobám na základe požiadavky objednávateľa – dodávateľom objednávateľa v oblasti poskytovania ďalších služieb, súvisiacich s prevádzkou objektov objednávateľa a ich zariadení (najmä evidenciu technických zariadení, resp. vyhradených technických zariadení, údaje o odborných prehliadkach a odborných skúškach technických zariadení a vyhradených technických zariadení, záznamy technikov a odborných pracovníkov), resp. umožní integráciu dát portálu s inými systémami. Tieto budú poskytovať úplnú a aktuálnu informáciu v danom mesiaci o plánovaných a už zrealizovaných výkonoch.

Moduly portálu poskytovateľa budú ďalej zahŕňať platnú legislatívu v oblastiach súvisiacich s predmetom plnenia, harmonogramy návštev pracovísk, tvorbu plánov, prehľadov, štatistík, evidenciu školení zamestnancov, vedúcich zamestnancov, osôb zabezpečujúcich ochranu pred požiarmi v mimopracovnom čase, požiarnych hliadok, osôb dodávateľských subjektov, osôb zabezpečujúcich úlohy na úseku civilnej ochrany a ďalšie (vrátane prideľovania termínov a sledovania ich priebehu), dokumentáciu spracovanú centrálne vrátane dokumentácie spracovanej pre jednotlivé pracoviská, evidenciu výkonov na mesačnej báze, prehľad nevykonaných výkonov, identifikáciu nedostatkov zahrňujúcich súbor legislatívnych povinností s termínmi ich odstránenia pre jednotlivé pracoviská s priloženou fotodokumentáciou nedostatkov, centrálny zoznam nedostatkov, evidenciu úrazov, evidenciu požiarnych zariadení, prehľadné tlačové výstupy.

Prístup do aplikácie bude primárne zabezpečený protokolom HTTPS, bude chránený menom a heslom (vygenerované poskytovateľom) s podporou silného hesla, v aplikácii bude poskytovateľ priebežne spracovávať údaje za dodané výkony a mesačne viesť evidencie súvisiace s predmetom plnenia tak, aby korešpondovali s predloženými faktúrami za predchádzajúce mesačné plnenie. Portál bude počas platnosti zmluvy sprístupnený „on-line“ s minimálnou dostupnosťou 5 pracovných dní, 8 hodín denne, v čase od 08:00 do 16:00, pre určených zamestnancov objednávateľa a tretie osoby, na základe požiadavky objednávateľa. Portál musí umožňovať import a export všetkých spracovaných dát a údajov vo formáte XLS (tabuľkový editor), CSV (comma-separated values) a DOC (textový editor).

Do 30 dní po ukončení platnosti zmluvy budú všetky údaje poskytovateľom vyexportované objednávateľovi dohodnutým spôsobom.